พระราชบัญญัติกู้เงิน พ.ศ. 2494
ประกาศวันที่ 1951-01-10

content: พระราชบัญญัติ กู้เงิน พ.ศ. ๒๔๙๔
content: ในพระปรมาภิไธย พระบาทสมเด็จพระปรมินทรมหาภูมิพลอดุลยเดช รังสิต กรมพระชัยนาทนเรนทร ผู้สำเร็จราชการแทนพระองค์ ให้ไว้ ณ วันที่ ๑๐ มกราคม พ.ศ. ๒๔๙๔ เป็นปีที่ ๖ ในรัชกาลปัจจุบัน
content: โดยที่เป็นการสมควรจัดการกู้เงินเพื่อใช้จ่ายในการลงทุนเพื่อบูรณะและวิวัฒนาการประเทศ พระมหากษัตริย์โดยคำแนะนำยินยอมของรัฐสภา จึงมีพระบรมราชโองการให้ตราพระราชบัญญัติขึ้นไว้ ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติกู้เงิน พ.ศ. ๒๔๙๔”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้รัฐบาลมีอำนาจกู้เงินในกำหนดเวลาไม่เกินวันที่ ๓๑ ธันวาคม พ.ศ. ๒๔๙๕ ในยอดจำนวนเงิน ๑,๑๑๗,๕๐๐,๐๐๐ บาท ประกอบด้วย (ก) ส่วนหนึ่งให้กู้จากธนาคารระหว่างประเทศเพื่อการบูรณะและวิวัฒนาการ ตามข้อกำหนดและเงื่อนไขที่ตกลงกันในความตกลงกู้เงินกับธนาคารนั้น เพื่อใช้จ่ายในการลงทุนสำหรับการชลประทาน รถไฟ
sectionNo: 3
content: และท่าเรือ โดยกู้เงินตราต่างประเทศสกุลหนึ่งหรือหลายสกุล ในจำนวนเงินไม่เกิน ๓๑๗,๕๐๐,๐๐๐ บาท โดยคิดตามอัตราแลกเปลี่ยนเงินตราต่างประเทศที่ใช้อยู่ในวันที่ใช้พระราชบัญญัตินี้ (ข) อีกส่วนหนึ่ง ให้กู้จากที่อื่นเพื่อใช้จ่ายในการลงทุนอย่างอื่น ในยอดเงินไม่เกิน ๘๐๐,๐๐๐,๐๐๐ บาท
sectionNo: 3
content: เพื่อให้การกู้เงินดังกล่าวสำเร็จลุล่วงไป ให้รัฐบาลมีอำนาจออกตั๋วเงินคลัง พันธบัตร หรือตราสารอื่น ๆ เป็นคราว ๆ ได้ตามความต้องการ
sectionNo: 4
content: มาตรา ๔ เว้นเสียแต่ในกรณีตั๋วเงินคลังตามมาตรา ๕ อัตราดอกเบี้ยที่รัฐบาลจะจ่ายในการกู้เงินโดยออกพันธบัตรหรือตราสารอื่น ๆ ให้กำหนดไว้ไม่เกินร้อยละสี่ครึ่งต่อปี และให้คืนต้นเงินภายในกำหนดเวลายี่สิบห้าปีตั้งแต่วันออกพันธบัตรหรือตราสารอื่น หรือตั้งแต่วันที่เริ่มใช้สัญญากู้เงินเป็นต้นไป แล้วแต่กรณี
sectionNo: 5
content: มาตรา ๕ การกู้เงินโดยวิธีออกตั๋วเงินคลัง ให้รัฐบาลชำระดอกเบี้ยในอัตราไม่เกินร้อยละสามต่อปี และให้ไถ่ถอนคืนต้นเงินภายในหกเดือน
sectionNo: 6
content: มาตรา ๖ ให้รัฐมนตรีว่าการกระทรวงการคลังรักษาการตามพระราชบัญญัตินี้ และให้มีอำนาจออกกฎกระทรวงเพื่อปฏิบัติการตามพระราชบัญญัตินี้ด้วย โดยอาจกำหนดถึง (ก) ชนิด หน่วย และลักษณะของพันธบัตรและตราสารอื่น ๆ (ข) ราคาและวิธีการออกพันธบัตรและตราสารอื่น ๆ (ค)
sectionNo: 6
content: วิธีการจ่ายดอกเบี้ยและไถ่ถอนคืนต้นเงินของพันธบัตรและตราสารอื่น ๆ (ง) ค่าใช้จ่ายและค่าธรรมเนียมในการออกและปฏิบัติเงินกู้ตามอำนาจแห่งพระราชบัญญัตินี้ กฎกระทรวงนั้น เมื่อได้ประกาศในราชกิจจานุเบกษาแล้วให้ใช้บังคับได้
content: ผู้รับสนองพระบรมราชโองการ จอมพล ป. พิบูลสงคราม นายกรัฐมนตรี